  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртиысь Паласькись висёнъёсъя элькун эмъюртлэн лабораторияз выль видеомикроскоп но ПЦР анализъёс лэсьтонын кутӥськись нуклеиновой кислотаосты поттӥсь автомат амалэн ужась станция пуктӥзы. Тӥрлык эскеронъёсты куать поллы пала ӝоггес ортчытыны луонлык сётэ. Со сярысь элькунысь тазалыкез утёнъя министерстволэн пресс-службаез ивортӥз. « Туэ милям бактериологической лабораторимы, выль аппаратуралы луыса, эскероно материалъёсысь бактериосты поттыны но антибиотикъёслы шӧдонлыксэс тодыны 16 час ӵоже быгатэ. Азьло со ужез 3-4 нунал ӵоже лэсьтоно вал, куать поллы пала кемагес » Ксения Дементьева, Паласькись висёнъёсъя элькун эмъюртлэн лабораториеныз кивалтӥсь Выль тӥрлыкез федерал коньдэтысь уксё висъямзылы луыса басьтӥзы. « Ог дыре 192 образецъёсты – вирлэсь но лемтэйлэсь материалзэ – эскерыны быгатӥсь нуклеиновой кислотаосты поттӥсь автомат амалэн ужась станция Удмуртиын одӥг гинэ. Азьло сыӵе станциос 46 образецлы чакламын вал. Со быдэсак Россиын лэсьтэмын, соин ик ми табере кунгож сьӧрысь поттӥсьёслэсь эркын » Ксения Дементьева, Паласькись висёнъёсъя элькун эмъюртлэн лабораториеныз кивалтӥсь Пусъём, 2022-тӥ ар кутсконын, коронавирусэн висисьёслэн лыдзы туж трос вакытэ, Паласькись висёнъёсъя элькун эмъюртлэн лабораторияз нуналаз 4 сюрсозь эскеронъёс ортчытъязы. Тодэ вайытом, Удмуртие вож нуныослэсь тыоссэс шокатӥсь выль аппаратъёс вуизы. Тегъёс: Тазалык Удмуртия Ижкар тӥрлык эмъяськонниос  